Lennuk, mille pardale mahub 17 reisijat ja kolm meeskonnaliiget, kukkus Šveitsi idaosas umbes 2500 meetri kõrgusel vastu Piz Segnase mäe külge. Õnnetus leidis aset Šveitsi Alpides Flimsi kuurorti lähedal.

Uudisteportaal 20min.ch teatas hiljem viitega politsei kõneisikule Anita Sentile, et 1939. aastal ehitatud Junkers Ju-52 pardal olnud 20 inimest hukkusid.

Ohvrite seas oli 11 meest ja üheksa naist, enamik neist Šveitsist, kuid hukkus ka üks abielupaar ja nende poeg Austriast.

Lennuk startis riigi lõunaosast Ticinost ja pidi maanduma laupäeva õhtupoolikul Zürichi lähedal Dübendorfi sõjaväelennuväljal.

Ajaleht 20 Minutes vahendas õnnetuse hetkel mägedes olnud inimese sõnu: "Lennuk keeras 180 kraadi lõunasse ja kukkus maha nagu kivi."

1939. aastal Saksamaal ehitatud Junker JU52 HB-HOT, mis tänapäeval on kollektsionääride ihalusobjekt, kuulus Šveitsi õhujõududega seotud firmale JU-Air.

JU-Airi käsutuses on neli 1939. aastal ehitatud Junkerit, kõiki saab rentida. Pilootideks on endised sõjaväelased ja kutselised lendurid, kõik töötavad vabatahtlikena.